b'\n_START_ARTICLE_\nWienin kuvataideakatemia\n_START_PARAGRAPH_\nWienin kuvataideakatemia (saks. Akademie der bildenden K\xc3\xbcnste Wien) on Wieniss\xc3\xa4 It\xc3\xa4vallassa sijaitseva korkeakoulu, jossa opiskellaan taideaineita. Akatemiassa on noin 900 oppilasta, joista nelj\xc3\xa4nnes on kotoisin It\xc3\xa4vallan ulkopuolelta.\n_START_SECTION_\nHistoria\n_START_PARAGRAPH_\nWienin kuvataideakatemia perustettiin 1692 paroni Peter Strudelin aloitteesta esimerkkein\xc3\xa4\xc3\xa4n Rooman Accad\xc3\xa8mia di San Luca ja Pariisin Acad\xc3\xa9mie Royale. Strudelin kuoltua 1714 koulu suljettiin v\xc3\xa4liaikaisesti mutta avattiin uudelleen 1726. Koulun ohjeeksi tuli opettaa maalausta, kuvanveistoa, arkkitehtuuria ja kaivertamista._NEWLINE_Keisarinna Maria Teresian vuonna 1751 antaman s\xc3\xa4\xc3\xa4d\xc3\xb6ksen perusteella akatemiassa tehtiin hallinnollisia muutoksia. S\xc3\xa4\xc3\xa4d\xc3\xb6ksen mukaan henkil\xc3\xb6kuntaan oli m\xc3\xa4\xc3\xa4r\xc3\xa4 kuulua rehtori, assessoreja, sihteeri ja professoreja. Koulu avattiin 1. huhtikuuta 1877 uudessa rakennuksessa Wienin Schillerplatzin laidalla. Koulu sijaitsee yh\xc3\xa4 samassa rakennuksessa. Vuodesta 1920 alkaen kouluun on otettu oppilaiksi my\xc3\xb6s naisia._NEWLINE_1938\xe2\x80\x931945 akatemian taso laski merkitt\xc3\xa4v\xc3\xa4sti tuolloin valtaa pit\xc3\xa4neiden natsien alettua juutalaisten professorien poistamisen opettajakunnasta. Natsit asettivat my\xc3\xb6s tiukkoja s\xc3\xa4\xc3\xa4d\xc3\xb6ksi\xc3\xa4 opetukseen omien standardiensa mukaan. _NEWLINE_Koululla on ollut yliopiston asema vuodesta 1998 l\xc3\xa4htien, mutta sen hallinto on s\xc3\xa4ilynyt itsen\xc3\xa4isen\xc3\xa4.\n_START_SECTION_\nHitler pyrki akatemiaan\n_START_PARAGRAPH_\nPikkupojasta asti innokkaasti piirt\xc3\xa4nyt 18-vuotias Adolf Hitler ker\xc3\xa4si rohkeutensa toteuttaakseen unelmansa ja haki 1907 arvostettuun akatemiaan. Hitler oli optimistinen ja itsevarma mutta pettyi pahasti, sill\xc3\xa4 h\xc3\xa4n karsiutui p\xc3\xa4\xc3\xa4sykokeen toisessa vaiheessa. Hitler oli 113 hakijasta niiden 85 joukossa, jotka eiv\xc3\xa4t p\xc3\xa4\xc3\xa4sseet sis\xc3\xa4\xc3\xa4n. Hitlerin lailla reputtaneissa oli my\xc3\xb6s kuvataideakatemian tuleva rehtori. Hitlerin kyky hahmottaa ja j\xc3\xa4ljent\xc3\xa4\xc3\xa4 rakennuksia huomattiin, ja h\xc3\xa4nt\xc3\xa4 kannustettiin hakemaan akatemian arkkitehtiosastolle. Tullakseen hyv\xc3\xa4ksytyksi arkkitehtiosaston p\xc3\xa4\xc3\xa4sykokeisiin Hitler olisi kuitenkin tarvinnut kahta vuotta aiemmin keskeytt\xc3\xa4m\xc3\xa4ns\xc3\xa4 oppikoulun p\xc3\xa4\xc3\xa4st\xc3\xb6todistuksen. \xe2\x80\x9d...hylk\xc3\xa4\xc3\xa4v\xc3\xa4 p\xc3\xa4\xc3\xa4t\xc3\xb6s iski kuin salama kirkkaalta taivaalta\xe2\x80\x9d, Hitler kuvaili tunteitaan my\xc3\xb6hemmin kirjassaan Taisteluni saatuaan tiedon reputtamisestaan. H\xc3\xa4n yritti toistamiseen seuraavana vuonna, mutta ei p\xc3\xa4\xc3\xa4ssyt edes toiseen vaiheeseen.'